**Фаза II**

**ПОСТУПАК ОДРЕЂИВАЊА ОБИМА И САДРЖАЈА СТУДИЈЕ О ПРОЦЕНИ УТИЦАЈА ПРОЈЕКТА НА ЖИВОТНУ СРЕДИНУ**

**НОСИЛАЦ ПРОЈЕКТА** подноси **ЗАХТЕВ** за добијање дозволе или одобрења за изградњу или реконструкцију објекта или осталих интервенција у природи и природном окружењу.

**ПОКРЕТАЊЕ ПОСТУПКА** – подношење Захтева за одређивање обима и садржаја студије о процени утицаја на животну средину за пројекте који се налазе на Листи пројеката за које је обавезна процена утицаја – Листа I и Уредбе о утврђивању Листе пројеката за које је обавезна процена утицаја и Листе пројеката за које се може захтевати процена утицаја на животну средину („Службени гласник РС“, број 84/05), као и за пројекте који се налазе на Листи II за које је надлежан орган одлучио да је потребна процена утицаја на животну средину.

**ЗАХТЕВ** се подноси за нове, односно планиране пројекте (по правилу у току израде идејног пројекта) и за изведене пројекте, односно за затечено стање.

**САДРЖАЈ ЗАХТЕВА:**

- Упитник уз захтев за одређивање обима и садржаја студије о процени утицаја пројекта на животну средину.

- Захтев за одређивање обима и садржаја подноси се на прописаном обрасцу и садржи:

1. податке о носиоцу пројекта;

2. опис локације;

3. опис пројекта;

4. приказ главних алтернатива које су разматране;

5. опис чинилаца животне средине који могу бити изложени утицају;

6. опис могућих значајних штетних утицаја пројекта;

7. опис мера предвиђених у циљу спречавања, смањења и отклањања значајних штетних утицаја;

8. нетехнички резиме података наведених од 2) до 6);

9. подаци о могућим тешкоћама на које је наишао носилац пројекта у прикупљању података и документације;

10. друге податке и информације на захтев надлежног органа.

- Уз захтев се прилаже следећа документација:

1. извод из урбанистичког плана или потврђеног урбанистичког пројекта, односно акт о урбанистичким условима који није старији од годину дана;

2. идејни пројекат, односно извод из идејног пројекта;

3. графички приказ микро и макро локације;

4. услови и сагласности других надлежних органа и организација прибављени у складу са посебним законом;

5. доказ о уплати републичке административне таксе;

6. други докази на захтев надлежног органа.

**Ако, у име носиоца пројекта, захтев подноси друго лице – мора имати уредно издато овлашћење носиоца пројекта са деловодним бројем, датумом и потписом овлашћеног лица носиоца пројекта.**